Alkuviikosta Suomen yli liikkuvien sadealueiden väistyttyä luvassa on lokakuiseen ajankohtaan nähden poikkeuksellisen lämmintä.

Ensi viikolla voi villahousut laskostella kaappiin aivan huoletta, sillä palelemaan ei pitäisi joutua. MOSTPHOTOS

Termostaatteja sai kuun vaihteessa väännellä ja talvirenkaita etsiä, kun pakkasherra muistutteli suomalaisia olemassaolostaan. Nyt näyttäisi kylmän nyrkki hellittävän, sillä tulevalle viikolle luvassa on erikoisen lämmintä ilmaa.

Keskiviikosta perjantaihin ylimmät lämpötilat hivelevät maan etelä- ja länsiosissa lämpömittareiden 16 asteen tuntumaa, mutta 17 asteen lämpötila ei ole mahdottomuus sekään.

– Tämä normaalia lämpimämpi ajanjakso voisi kestää seuraavaan viikonvaihteeseen asti, tai jopa sen yli, kertoo Ilmatieteen laitoksen meteorologi Jari Tuovinen.

Villahousut voi siis turvallisin mielin laskostella takaisin kaappiin, ja termostaattejakin saa ropeltaa viileämmälle. Aurinkolaseillekin voi olla tarvetta.

– Aika poutaista on tarjolla. Lapin yli menee joitakin sadealueita, jos menee. Pilvisyys vaihtelee jonkin verran. Ei ole takuuta, että olisi pelkästään aurinkoisia päiviä, mutta parikin aurinkoista päivää voi olla, Tuovinen kertoo.

Vaikka olisi pilvistä, nousee päivälämpötila siitä huolimatta 12-13 asteen paikkeille maan etelä- ja keskiosissa. Öisinkään ei tarvitse kylmästä hytistä.

– Yötkin ovat vuodenaikaan nähden lämpimiä. Sanotaan, että 5-10 asteen välillä öisin. Edes Lapissa ei ole pakkasöitä, siellä päivälämpötilat ovat 10 asteen hujakoilla, öisin on sellaista 3-6 plusastetta, Tuovinen kertoo.

Keski-Euroopasta

Talven tulosta muistutelleen kylmän jakson jälkeen nouseva lämpö on Tuovisen mukaan peräisin Keski-Euroopasta.

– Aika tyypillistä loppusyksyä tällainen, että talvi käy paikoin kurkkaamassa. Etelä- ja Keski-Euroopassa loppusyksy voi olla aika lämmin, tässä tullaan nyt näkemään sellainen keskieurooppalainen viikko, Tuovinen veistelee.

Pidempään paikallaan hyrräävä lämmin alue on Tuovisen mukaan hyvin samankaltainen kuin kesällä Suomea kuumentanut käristyskupoli.

– Tällainen tilanne oli kesällä. Silloin oli 30 asteen lämpötiloja ja trooppisia öitä. Nyt tietenkin kun lokakuun puoliväliä lähestytään, ei niihin lukemiin päästä, mutta vuodenaikaan nähden on poikkeuksellisen lämpimiä lukemia, Tuovinen kertoo.

– Hyvin vahva korkeapaineen alue muodostuu Länsi-Venäjälle. Se on laaja-alainen, kierrättää lämmintä ilmamassaa Mustanmeren kautta kaakosta. Yleensä aika pysyväluonteinen rakenne, kun vahva korkeapaine muodostuu tuohon itä-kaakkoispuolelle, sellainen on hidas siirtymään.

Vaikka sää lämpenee, ei kylmä ole kovin kauas karannut. Kylmä rintama jyllää Tuovisen mukaan paikoillaan Jäämeren ja Huippuvuorten tuntumaan patoutuneena.

– Kun tuuli kääntyy puhaltamaan pohjoisesta, se lämpö romahtaa. Sitten voidaan mennä lähemmäksi viittä astetta päivisin ja öisin pakkasen puolelle. Kyllä viikon jakso ainakin on tätä lämmintä luvassa, vuodenaikaan nähden hyvinkin lämmintä, Tuovinen kertoo.

Tuovisen mukaan Suomessa ropsahti kuluneella viikolla lunta maahan Pohjois-Karjalaa myöten. Tuovinen kertoo itsekin joutuneensa laittamaan lämpöpattereita päälle.

– Säästää jo lämmityskuluissa, kun lämpö näyttää jatkuvan.